
Fylkesmannen i Oppland

Miljøvernavdelingen

SEL SAU OG GEITALSLAG v/Ingebreth D. Sandbu

Sandbu 671, 2670 Otta

Deres ref:
Vår referanse
Vår dato


2002/04418- 433.52FB


IVERKSETTING AV FELLINGSTILLATELSE PÅ JERV - SEL KOMMUNE 

Det vises til søknad om fellingstillatelse på jerv fra Sel sau og geitalslag mottatt på faks den 05.08.02.

Det søkes om fellingstillatelse på jerv med bakgrunn i skader på sau dokumentert i perioden 2. - 5. august. Totalt er det dokumentert 13 sau drept av jerv i Sel kommune denne perioden. SNO har bekreftet 2 nye dokumenterte skadetilfeller 06.08. I tillegg er det meldt om 5 nye kadaver som ikke er obdusert. Skadeomfanget er spredt over hele kommunen. Men etter kontakt med SNO blir det opplyst at 13-14 av de drepte sauene er dokumentert eller i ferd med å bli dokumentert i området Kvannslådalen/Høvringen/Kjondalsbekken.

Søknaden er behandlet med hjemmel i Forskrift om forvaltning av bjørn, jerv, ulv og gaupe, fastsatt ved kgl. res. av 30. juni 2000, samt direktoratet for naturforvaltning (DN) sitt brev av 31.05.02. 

Ifølge forskriften er det DN som kan gi fellingstillatelse på jerv og fastsette nærmere vilkår for en eventuell fellingstillatelse. I brev av 31.05.02 fra DN er fylkesmennene gitt myndighet til å sette i verk fellingstillatelse på to jerv i Sør-Norge i 2002. DN presiserer at bruken av de betingende fellingstillatelsene ikke er en generell adgang til felling av rovdyr straks skade oppstår, men at avgjørelsen om en eventuell iverksettelse av felling skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning (jf §1). Ved utøvelsen av dette skjønnet skal det særlig tas hensyn til; størrelse og sammensetning av vedkommende rovviltbestand, områdets betydning som beitemark, skadenes omfang og utvikling og potensial for framtidige skader (jf §3). I tillegg, og særlig innenfor fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forbyggende tiltak for å begrense skadene (jf §2). Fellingstillatelsen skal være rettet mot det skadevoldende individ og tillatelsen skal være begrenset til et bestemt område, tidsrom og antall dyr.

Fylkesmannens kommentar og vurdering
Det har vært store tap av sau på utmarksbeite ved Høvringen i Sel kommune de siste årene. I området beiter det relativt konsentrert opp mot 2000 sau. 

SNO opplyser at skadebildet er godt dokumentert i dette området. Tidligere i beitesesongen var det skader på sau i Dovre kommune. Det kan nå virke som skadene i dette området er mindre mens de øker på andre siden av kommunegrensa, i Sel kommune. I følge SNO er det trolig flere jerv i området. 

Fylkesmannen har ingen god oversikt over bestandsnivået på jerv i området. Men ut i fra erfaringer fra foregående år kan det forventes store tap på grunn av jerv i området rundt Kvannslådalen i Sel kommune. Dette er skader trolig forårsaket av et individ eller en familiegruppe. Fylkesmannnen vurderer skadeomfanget på sau til å være stort. I tillegg vurderes det som sannsynlig at skadene kan øke ut over i beitesesongen. 

Fylkesmannen kan ikke se at det finnes realistiske forebyggende tiltak i en slik skala som er nødvendig, for å hindre ytterligere skade, jf forskriftens § 2. 

Fylkesmannen har gjort en totalvurdering av sannsynligheten for ytterligere skader, det foreliggende skadepotensialet og mulighetene for forebyggende tiltak, jf forskriftens §1-3, opp mot de signaler og føringer som ligger i DN sitt brev i forhold til artens bestandsstatus og sårbarhet. 
Fylkesmannen betrakter sannsynligheten for ytterligere skader for stor. Det tillegges stor vekt i denne situasjonen at potensialet for nye skader i området er særlig høyt. Fylkesmannen har derfor kommet til at det er riktig å iverksette fellingstillatelse. Det er et krav at fellingstillatelsen i størst mulig grad skal rettes mot det skadevoldende individ. Området for fellingstillatelsens gyldighet begrenses derfor til kommunegrensen mellom Sel og Dovre avgrenset av Europavei 6, videre veien til Høvringen videre langs veien inn til Smuksjøseter videre langs nordsiden av vassdraget til Peer Gynthytta videre rett nord til Storsmeden. Fellingstillatelsens varighet begrenses fram til tirsdag 13. august kl. 08.00.  

På bakgrunn av dette iverksetter fylkesmannen i Oppland fellingstillatelse på èn jerv. I tillegg til vilkårene i DN sitt brev av 31.05.02, stiller fylkesmannen følgende vilkår for tillatelsen:

1. Fellingsområdet avgrenses slik:. kommunegrensen mellom Sel og Dovre avgrenset av Europavei 6, videre veien til Høvringen videre langs veien inn til Smuksjøseter videre langs nordsiden av vassdraget til Peer Gynthytta videre rett nord til Storsmeden.  

2. Fellingstillatelsen gjelder for tidsrommet 06.08.02 kl. 12.00 til 13.08.02 kl.08.00.

3. Sel kommune og Sel sau og geitalslag oppnevner jaktlag og jaktleder. Jaktlagets størrelse må være slik at det sikres kommunikasjon mellom jegerne, og må ikke overstige 15 personer. Dette for å unngå at det felles flere dyr enn det fellingstillatelsen gir. Navn på jaktleder skal meldes SNO, lokal politimyndighet og Fylkesmannen. Fellingsleder rapporterer daglig til fylkesmannen og kommunen om fellingsforsøket. 

4. Det skal kun benyttes våpen og ammunisjon som tilfredsstiller kravene til jakt på storvilt, jf Forskrift om utøvelse av jakt og fangst, fastsatt av direktoratet for naturforvaltning den 22. mars 2002.

5. Med hjemmel i viltlovens § 52, siste ledd, gir DN tillatelse til bruk av løs hund under

forsøk på felling dersom dette anses som aktuelt. Tillatelser etter bufeloven og/eller

reindriftsloven må innhentes av jegerkorpset.
Det minnes spesielt om meldeplikten ved felling og skadeskyting av dyr (pkt 4 og 5 i DN sitt brev), samt pkt 6 om ivaretagelse av felt vilt. Kommunene bes sørger for at samtlige involverte i fellingen får en kopi av dette brevet, samt direktoratet sitt brev av 31.05.02, som er vedlagt.
Det kan etter avtale gis kompensasjon for administrative utgifter på inntil 15 000 kr ved iverksetting av fellingstillatelsen første gang. Siden deltagelse i fellingen er frivillig, gis det ikke kompensasjon eller lønn til jegerne, og i kommuner hvor medlemmer i viltnemnd/fallviltnemd ønsker å delta, må dette skje på frivillig basis. Eventuell regnskapsoversikt med fakturaer sendes Fylkesmannen innen 25.08.02.

Fylkesmannen vil den 13 august vurdere om det er hensiktsmessig å forlenge jaktperioden på bakgrunn av rapporten fra jaktlaget og eventuelle nye dokumenterte skader på sau. Søknaden er bare delevis innvilget med hensyn til jaktområde og lengden på fellingstillatelsen.

Dette vedtaket kan påklages etter reglene i forvaltningsloven innen tre uker, jf vedlagte «Rett

til å klage over forvaltningsvedtak». En eventuell klage rettes til DN, men sendes via fylkesmannen. 

	
	

	Kristin Hille Valla
	Finn Bjormyr

	
	Overingeniør


Vedlegg:
Brev av 31.05.2002 fra DN ”Betingede fellingstillatelser på jerv, bjørn og ulv i 2002/2003

Rovviltkontakter i Oppland



Oppland Jeger- og fiskerforbund



Naturvernforbundet i Oppland

WWF – Norge, Postboks 6784 St. Olavs plass N-0130 Oslo



Foreningen Våre Rovdyr, Postb 195 N-2150 Årnes 



Folkeaksjonen for en ny rovviltpolitikk, Boks 40, 7701 Steinkjær

                                 Fylkesmannen i Oppland, landbruksavdelingen

